정조 2년
戊戌八月初六日巳時。上御熙政堂。大臣備局堂上。引見入侍時。領議政金尙喆。左議政徐命善。右議政鄭弘淳。兼漢城判尹蔡濟恭。行判府事具善復。行戶曹判書具允鈺。判義禁洪樂性。行兵曹判書李徽之。江華留守李福源。刑曹判書鄭光漢。吏曹判書金鍾秀。行副司直鄭好仁。禮曹判書金華鎭。行都承旨洪國榮。行左承旨鄭民始。行訓鍊都正李國賢。左副承旨李義翊。假注書洪仁浩。記事官徐龍輔金勉柱。事變假注書徐鼎修。京畿監司鄭尙淳。同爲入侍。以次進伏訖。尙喆命善弘淳曰。近日朝晝異候。寒暖不適。數日間。聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣。而近以奉朝賀之病。常多焦慮之端。予甚悶迫矣。尙喆曰。奉朝賀之病。似聞風漸云矣。尙喆曰。臣等。伏見鞫囚酌處之傳敎。固仰殿下好生之德。而若其中範聖之逆節。實是王法之所難貸矣。命善曰。範聖則非但逆節之昭著。其人亦甚凶獰矣。弘淳曰。範聖逆節之外。當施誣人反坐之律。則尤不可容貸矣。尙喆曰。範聖與量海親密之狀。箇箇現露。則豈可以傅生議乎。上曰。設使範聖。親密於量海。而量海凶謀。如範聖者。安得而參涉也。付之惟輕之典。庸何傷乎。尙喆曰。金方行之白放。固出於酌量之意。而至於範聖之類。決不可貰矣。弘淳曰。金方行則白放後。至有銓曹收用之敎。孰不仰殿下曠蕩之德。而至如範聖之罪。實難容貸矣。上曰。旣欲傅生。則昨日酌處。豈無意也。大抵。世道陵夷。綱紀大紊。亂逆接跡。若非稱兵犯闕之謀。則輒稱刺客挾匕之計。此實前古所無之變。而亦豈非堂陛不尊之致耶。尙喆命善弘淳曰。亂逆之作。何代無之。而豈有如近日諸賊之凶謀逆節者耶。臣等。竊不勝痛心矣。尙喆曰。明陵行幸。期日不遠矣。自京城至明陵。程站甚遠。而有勿設晝停之敎。臣等。不勝憂悶矣。上曰。先朝。亦有晝停所不設之例。四十里。且非遠站。而局內各陵展拜後。當宿高陽。則何必更設晝停耶。昌陵弘陵。則登極後。已爲展拜。今番則似不必歷謁矣。尙喆曰。然矣。尙喆曰。此平安監司洪樂純狀啓也。宿衛所軍卒接濟之資。一時爲急。而本道遺在之木。其數甚少。有難分劃。故至有令廟堂稟處之啓矣。上曰。箕伯此啓。予甚非之矣。本營留木。其數不多。則掌管之臣。無怪其持難。而目今國家緊務。豈有大於宿衛卒接濟之事乎。尙喆曰。聖敎至當矣。今日悠悠萬事。惟是宿衛一節。則其爲莫重緊務。箕伯亦豈不知。而該營留木之漸縮。亦甚可悶。故似有此啓矣。二百同木。使之錢木參半而上送。何如。上曰。何必以錢參半。以純木盡數上之。可也。此雖禁將之所奏。而宿衛接濟之節。豈可一日少緩者耶。箕伯此啓。予則曰不善爲之矣。國榮曰。臣叔啓聞之事。在臣道理。雖不敢參涉仰達。而聖敎及此。臣不勝惶悚矣。臣叔啓稟。亦豈以宿衛接濟。爲不急之務。而欲爲防啓耶。然而本營留木。漸至縮少。則典守之臣。亦豈不悶迫乎。事實如此而惶悚則極矣。上曰。予亦知此狀矣。大體今日風俗。動稱以撙節經費。而或不知緩急先後之序。擧一而可反三隅。非但指關西木事而言也。今日筵話。雖令箕伯。得聞而知之亦可也。尙喆曰。頃以宿衛所隨駕軍兵接濟事。許劃關西木二百同矣。卽見平安監司洪樂純狀啓。則盛論留庫木綿。有名無實。仍請廟堂稟處矣。事實果如此。則典守之臣。無怪其狀論。而今番劃給。與他有異。宿衛事體。何等嚴重。狀中遣辭。或有不審之處。殊涉未安。當該道臣。從重推考。木則當初所劃中。折半斯速上送之意。分付。何如。上曰。依爲之。此狀啓勿施。可也。出擧條尙喆曰。宿衛一節。實爲今日之急務。而接濟等事。尙多疎漏之歎。甚爲悶迫矣。上曰。然矣。禁中宿衛。專在軍卒之精抄。而卽今闕中。添一生軍亦難矣。徐當更加商量也。上謂徽之善復國榮曰。宿衛軍卒。每患單疆。添兵入直。似不可不加數矣。國榮曰。臣忝居宿衛之地。凡所以警備防護之際。常多徹夜不寐之時矣。古人云兵不貴多。務在精鍊。臣之所管。皆是各營之軍也。更日分番之時。雖嚴節制。而若其平日。自該營不能操練者。則倉卒約束之際。每多違制犯科之弊。以臣一身。顧安能盡管各營之紀律乎。上曰。各營不敎之軍。專使宿衛所團束。甚難事矣。徽之曰。然矣。善復曰。非但禁中宿衛之地。至於動駕時。各營軍兵及挾輦軍之屬。皆聽宿衛大將節制。果有不便指揮之弊矣。國榮曰。非但挾輦軍也。雖至槍劍手攔後哨之屬。亦是臣營所管矣。上曰。城內動駕。則挾輦爲四十名乎。國榮曰。挾輦之數。則待下敎爲之矣。上曰。七百禁軍。六百馬軍。古則全數隨駕。豈不嚴乎。尙喆曰。然矣。國榮曰。宿衛軍校之有罪者。臣雖有棍治懲勵之道。而各該大將之不能約束於平日者。難免其罰。然臣營無直請推考之例。無以示警責之意矣。上曰。大臣之意。何如。尙喆命善弘淳曰。宿衛一事。專在宿衛大將。則各營之無紀律者。草記請推。未爲不可矣。上曰。然矣。尙喆曰。宿衛所所管各營軍校之違制犯科者。雖自宿衛所摘發科治。而該營之不善檢飭。難免其罰。此後則勿論本兵與各該大將。竝令宿衛所直請推考。何如。上曰。依爲之。宿衛軍兵。皆是各營軍兵凡有稽忽之習。責在本營大將不善操切之致。卿之所奏甚好。依此定式。可也。出擧條尙喆曰。海南漂民出送事。北京回咨。纔已稟定。而盛京禮部。亦以此事移咨矣。此回咨與北京回咨。一體定禁軍。下送于灣府。使之傳于鳳城將處。以爲分送北京及盛京之地。何如。上曰。依爲之。出擧條尙喆曰。御營聽事。甚爲悶迫矣。動駕在卽。而當爲隨駕之大將。引入已久。凡於節目磨鍊之際。固多未備之患。而張志恒之所犯。則終不可貰矣。沈念祖趙時偉疏後難掩前後欺隱之罪。仙源木文書。終無明白往來之跡。則渠何敢分疏發明。而對辨之章。極其無嚴。誠可痛矣。殿下之倚任。何如。而渠之辜負聖恩。至於如此而置之。安有如許之朝綱乎。命善曰。初次反庫。贓汚狼藉。而薄竄旋宥。大拂人心及。觀對章。滿紙張皇。盛氣費辭。無非粧撰。驕蹇之習。決不可一味容貸矣。弘淳曰。渠之所犯。或稱以謬例。或歸之他人。尤豈不可痛乎。上曰。予甚慙矣。其所對辨之疏。果不善爲之矣。自古武臣之遭逢。豈有如志恒者耶。春間査事。罪名顯著。而曲加寬宥。薄竄而止矣。旣命減等。旋卽放送。而統閫御將。次第除拜。予之滌瑕收用之意。渠豈無知感之道。而兩御史疏出後。舊釁新罪。至於莫可奈何之境。予之所云甚慙者。良以此也。尙喆曰。兩御史疏後。渠宜知罪自服。而對辨之章。誠爲痛駭矣。上曰。然矣。尙喆曰。御營大將張志恒。特以乃祖之孫。過蒙擢拔之恩。則三載訓局。不思報效。肥己營私。不啻狼藉。負國家誠大矣。一時薄竄。何足以贖其罪。而曾未幾何。旋蒙宥釋。未赴南閫。復畀戎權。聖恩雖出於終始曲保。處分之顚倒。國體之苟簡。久致物情之拂鬱。而雖以辭章見之。不惟不能自訟。乃反盛氣噴薄。游辭分疏。及夫兩御史疏出後。前後欺罔之罪。益復難掩。而其所辜犯之狀。聖明曾已俯悉。則猶欲欺瞞於日月之下。有若無罪者然。其所用意。良亦痛矣。決不可一向假借。使爲武將者。無所懲畏。御營大將張志恒。削去仕版。門外黜送。何如。上曰。依爲之。出擧條御營大將張志恒。削去仕版。門外黜送事。榻前定奪。上曰。御將出代間。訓將兼察。牌招聽傳敎。出榻敎尙喆曰。將任當擬之人。俱在罷散中。而將望則自前有罷職人同擬之例矣。今亦依例竝擬乎。上曰。唯。上曰。慶尙監司李在簡。入侍。出榻敎徽之曰。在前陵幸時。非宿所。設布帳不爲磨鍊矣。今番明陵。昭寧園。依前例。勿爲磨鍊。而高陽郡宿所。則何以爲之。敢稟。上曰。置之。可也。出擧條徽之曰。陵幸回鑾後。隨駕軍兵犒饋。近年以來。連以乾犒饋爲之。今番則何以擧行乎。上曰。乾犒饋爲之。可也。出擧條上曰。古者行軍。初無一定之制。故前後廂軍兵。古則三營竝隨駕矣。善復曰。然矣。上曰。丙戌年陵幸時。都監則幾哨隨駕乎。善復曰。步軍十哨。馬軍三哨。挾輦二哨矣。上命書傳敎曰。軍無常形。惟在一時便宜。況隨駕留都。最是戎事之重大者。則自下預爲先定。事甚不可。此後京外動駕。何營隨駕。何營留都。自兵曹草記稟旨擧行。尙喆曰。動駕時攔後軍。卽宿衛所所管。而宿衛所旣與禁營各號各異。何可使禁營軍卒。獨當擧行乎。論以國體。不可無變通之道。此後則自三軍門。各一百五十名。精抄定送之意。定式施行。何如。上曰。依爲之。出擧條華鎭曰。今八月十九日行幸時。明陵依例以親祭磨鍊。而敬陵昌陵翼陵弘陵順懷墓。一體攝行祭後。展謁於敬陵翼陵。而順懷墓展拜。或有不行之例。二十日昭寧園。亦以親祭磨鍊。綏吉園當有攝行祭。而展拜之節。何以爲之乎。敢此仰稟。上曰。依爲之。順懷墓展拜。勿爲磨鍊。可也。出擧條華鎭曰。經宿行幸時。告實廟祭。例以前二日遣大臣設行。而令番則望祭在近。何以爲之乎。敢此仰稟。上曰。望祭兼告。可也。出擧條允鈺曰。內吹螺赤服色。自戶曹年例備給。而今年則春間陵幸時備給者。今以破破不堪着之故。勢將改備以給矣。上曰。如此等事。皆損經費亦云難矣。內吹爲幾名乎。國榮曰。實內吹爲二十三名。而假內吹亦有五十名矣。上曰。所謂服色。乃是黄絹耶。命善曰。非黄絹也。卽是黄苧布。而甚麤且軟。頃刻壞敗。故每有難繼之弊矣。上曰。卿爲司僕提擧。必詳知之矣。命善曰。然矣。上曰。內吹之額。古則多至五千。而五千名之保布。亦皆屬之兵曹矣。五衛旣罷之後。所謂各軍門吹鼓手之類。各屬於軍門。而內吹名色。如是零星矣。國榮曰。然矣。內吹實額。纔爲卄餘。御前吹打。全不成樣。臣意則各營門吹鼓手中。抄出幾名。移定內吹。似好矣。上曰。然則所謂假內吹名色。自當革罷矣。國榮曰。不必卽刻盡罷。而有闕無補。則自歸於稍稍罷之矣。上謂善復曰。都監所屬大將前排吹鼓手。爲幾名乎。善復曰。七十名矣。上曰。御前吹手。則纔爲二十。而大將前排厥數。不啻倍㞞。此亦不成說之事矣。但抄出各營。增置額數之後。則服色一節。尤爲鉅弊。甚可悶也。國榮曰。內吹亦是軍門所屬。臣意則以爲軍服所入。別無可惜矣。上曰。卿等出去。相議定制。可也。光漢曰。昨有江原監司狀啓。回啓時考律以奏之敎。故取考律文。則當爲杖一百定配。而道臣狀啓。直請勿刑而配。回啓。何以爲之乎。上曰。卿等之意。何如。鍾秀曰。均役事目。凡横斂疊徵者。現露之後。計其贓而用贓律。則今此崔衡玉之所犯。不啻狼藉。而道臣之啓。直請勿刑。臣未知其可也。上曰。然矣。大臣之意。何如。尙喆命善弘淳曰。前後營裨。罪犯一般。則擬律之際。不可異同。況且不能檢束之罪。前後監司亦一也。臣等之意。前道臣旣被重勘。則時監司亦難免其罰矣。上曰。卿等之言是矣。前伯之裨。則濫捧錢兩。殆近千數。而時監司之裨。則因均廳摘發。未及捧食。然當初所犯。果無彼此。而前伯之勘律已久。時監司則尙無請罪之事。予亦訝之矣。尙喆曰。今因言端。敢此仰達矣。頃以關東營裨之横斂漁稅事。行査本道。前後營裨。俱已勘處。而前道臣則至被三等之律。時道臣則尙無論責之擧。營裨所犯。雖有差等。朝家刑政。不宜班駁。江原監司李亨逵罷職。似不可已矣。上曰。所奏誠然。而此時本道數遞。亦屬可悶。姑先從重推考。可也。出擧條上曰。此事之自均廳摘發。可謂能擧其職矣。前道臣勘遽後。時監司所當自刑曹請罪。而尙今寂然。予甚非之矣。上謂光漢曰。近來秋曹之務。殆同委屬。而卿久不坐起。何也。至於補充隊出給文書。胡大事也。而一月三次。何其不憚煩也。所謂補充隊。如加資帖之例。間或有不願者。而勒令出之云。免賤之奴婢。固未必如是之多矣。大抵。今世之人。固難得視國如家者。而每一任使。輒有始勤終怠之習。良可嘅也。秋曹之事。久任於卿。將以責成。而漸不修擧。豈可成說乎。上曰。刑曹判書鄭光漢。從重推考。決等文書勿施。出榻敎上曰。昨以此事。招問該郞。則該郞所對。强其不知。專事糢糊周遮。甚可駭矣。尙喆曰。以秋曹決等事。昨有令政院下問之敎。而該曹郞廳之强其不知。漫漶爲對。誠極寒心。當該郞廳。先汰後拿。何如。上曰。拿處。可也。出擧條義翊曰。近日訓鍊都監。多有擧行之事。而本營待令書吏。以新差之不識頭緖者定送。凡於擧行等節。每致錯誤。事甚未安。訓鍊大將具善復。從重推考。何如。上曰。依爲之出擧條思晩曰。臣有所懷。敢此仰達矣。得伏見夜下傳敎。有罪人範聖。減死定配之命矣。噫。今番鞫獄。範聖實爲肯䋜。諸賊之凶言悖說。無不爛漫參涉。若淵疏末五條凶言。渠旣做出。揆以王法。此固萬萬難貰。且誣人反坐。明有其律。而範聖之前後誣引。亦不知其爲幾人。則以此以彼。夫豈有一分倖逭之理哉。今此酌處之命。失之太寬。臣謂罪人範聖。更加嚴鞫。快正王法。斷不可已也。上曰。酌處豈無意也。出擧條上曰。畿伯。進前。尙淳進伏。上曰。今番陵幸。旣命勿設晝停所。則可除民弊乎。尙淳曰。陵幸所需。旣有儲置米會減之敎。則雖設晝停。豈有民弊之可言乎。尙喆曰。植炬一節。雖命安徐。而初日明陵之於高陽。翌日昭寧園之於高陽。路站稍遠。恐有抵暮之患。植炬一節。似不可全闕矣。上曰。此則畿伯知悉。以若干行炬。待令無妨。行炬亦無弊乎。尙淳曰。行炬則尤無弊矣。上曰。治道亦略略爲之。無動民力。可也。尙淳曰。聖敎及此。敢不從略爲之乎。尙淳曰。秋務方殷。陽城縣監之代。卽令差出。何如。上曰。唯。陽城縣監。口傳差出事。榻前定奪。上曰。加分守令事。旣已現發之後。法不當撓改。而其中似有情法之可參者。故予欲一詢於卿。兼爲遍問而處之矣。大體實情何如。以諸倅之供觀之。則皆自以謂不知爲犯法而爲之云。卿等之意。何如。尙喆曰。十守令中。亦有有治績者。且當秋成。實難遞易。而法旣一定。伏未知有何可原之情乎。上曰。法制。非一條也。畿倅所犯。未知當合於何條。故予亦趑趄矣。設辭言之。則還穀原數一百石內。上年半分者。爲五十石。而因其歲歉。捧以代穀。則折準之數。又當爲百石矣。然則今年分給之時。旣有代捧之穀。還作本色之令。則昨秋所捧。勢將盡分還作本穀。而前留五十石內。亦當用半分之例乎否乎。樂性曰。今番畿倅。果如聖敎所諭。前留之中。又爲半分矣。濟恭曰。果是半分而已。則恐不可謂加分矣。允鈺曰。還作本色之穀。不得不盡分。而前留中。只是半分。則煞有參量之道矣。尙喆曰。然則原其情果非。故欲加分者矣。命善曰。名雖加分。而實則似非本情矣。弘淳曰。論其情。似有參酌之道矣。上曰。昨年關西守令。報營加分者。亦用公律矣。今亦依前用公律。則未知。何如。判府事所云非加分者。未知裹面之言也。如向所云原留正穀百石內。上年五十石之代捧百石者。固當依朝令。盡分還作本色。而至於上年原留五十石中。又稱半分。分給二十五石。則此果非加分耶。濟恭曰。外面則果若加分。然其實則代穀條百石。不可不還作本色。而原留中半分。自以謂遵守法意矣。臣未知如此等處。當用何律。而臣意則似與擅分之罪。有間矣。上曰。然矣。然故。予之下詢。良以此也。上曰。道臣之摘發啓聞。誠得之矣。不然而現發於他日。則罪豈不歸於道臣乎。尙喆曰。然矣。上曰。昨年代捧之邑。豈止於十邑耶。尙淳曰。果不但十邑。而十邑之外。則皆能磨勘彌縫。而今此十邑。則直以分留實數。收送於都會官。故臣之啓聞。只擧十邑矣。上曰。各邑之彌縫者。必知其畢竟爲犯科之歸。故能有彌縫之道而此十邑。奚獨不知耶。可謂不小心矣。今若諭之曰。情雖異於擅分原穀。罪實均於犯分半留。則渠輩何辭發明乎。尙喆曰。聖敎至當。而法外參酌。容有可恕之端矣。雖以各邑之收送文書於都會官事觀之。亦可以原其情矣。若知其必爲犯科。則固將周遮之不暇。何敢晏然磨勘於上司乎。上曰。卿言甚明白矣。今則僉意可謂咸同。施以不應爲公律。則何如。事雖與關西守令有異。而處分則援據昨年之例。未爲不可矣。尙喆命善弘淳曰。參量決放。惟在自上處分。雖不敢自下仰請。而卽今畿邑曠務。亦甚可悶矣。上曰。當卽處分於判府也。上曰。畿內綿農。何如。尙淳曰。畿內本不多種綿花。而今年雨水罕古。若干種綿處。殆近大無矣。上曰。田畓秋事則何如。尙淳曰。去月卄四日風雨後。多有告歉處矣。上曰。比昨年。則何如。尙淳曰。互有長短。而纔有六七邑早霜之災。前頭事。又未可知矣。上曰。各道農事。大體不登。民事可悶。而收租之數。似縮於昨年矣。今年年分之政。亦必難矣。允鈺曰。分災一節。當依上年。而湖南稍登。故完伯則似不加請俵災云矣。上曰。嶺伯。進前。在簡進伏。上曰。得卿任藩嶺南。則予忘憂矣。方面之任。至重且大。卿其勉之。在簡曰。無似賤臣。猥膺藩寄。私心惶懍。而咫尺溫諭之下。尤不知所達矣。上曰。曾經監司乎。命善曰。曾爲海伯矣。上曰。百姓苦樂。係於守令。而其本則在於監司之得人。今番嶺伯。可謂得人矣。上命在簡先退。上謂鍾秀曰。實錄編輯。今至幾編乎。鍾秀曰。今方編到己酉年。而當年七八月日記。冗雜太甚。考據甚難矣。上曰。果如卿言矣。已往政院日記。果無可據之實。以此觀之。近來記注者。可謂善爲之矣。鍾秀曰。然矣。民始曰。曾前記注者。專以草略爲主。而近來則纖悉無遺矣。上曰。然矣。上命退。諸臣以次退出。